《醉歌行次韵》
宋代·慕容彦逢

尝闻醉乡之乐真且全，青州从事乡之贤。杯铛三百沃轩旷，眼事万有心陶然。

平生不识饮中趣，糟浆逆鼻忧颓颠。捧罂徒知咏酒颂，侧弁未始陪宾筵。

丈人襟怀湛秋水，尘埃涤尽中恬渊。美哉家酿藏之久，誓可与饮无留涓。

宴开设此杯中物，意如割炙何勤虔。欢诚感激忘既醉，是日饮兴轻金船。

房栊蚕老舒长昼，郊野麦秀清和天。主人放怀客尽量，谈间标韵凌云烟。

醉歌耳热匪吾事，两腋清风同玉川。愿言乘兹腾倒景，清都谒帝罗群仙。

酒阑逸思不可遏，笔端诗句如奔泉。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。